‘‘தமிழ்99’’ விசைப்பலகை தரப்பாட்டுக்குழு அமைக்கப்பட்டது குழு உறுப்பினர்களான வல்லுநர்கள் நடைமுறையில் இருந்த விசைப்பலகைகளை ஆராய்ந்துதான் தமிழ் 99 உருவாக்கப்பட்டது என்றும் கூறுகிறார்கள். தான்தோன்றித்தனமாகச் சிலர் கணிப்பொறியில் தமிழ்விசைப்பலகையை அமைத்தனர். இதனால்தான் தரப்படுத்தப்பட்ட விசைப்பலகை வேண்டும் என்ற உணர்வு வந்தது. ஆனால், தவறான கணிப்பொறி விசைப்பலகையை ஆராய்ந்தே தமிழ் 99 விசைப்பலகை உருவாக்கப்பட்டுள்ளது. தவறான அடித்தளத்தின்மேல் எழுப்பப்பெற்ற இவ்விசைப்பலகை இதனால் தவறானதாக மாறிவிட்டது. மேலும் இக்குழுவில் தட்டச்சுப் பயிலகங்கள் நடத்தும் யாரும் உறுப்பினராக இல்லை. கண் மருத்துவர்கள்கூடி நெஞ்சு நோய்க்கு மருத்துவம் பாரத்தால் உருப்படுமா? தட்டச்சு வல்லுநர்கள் இலலாமல் அமைக்கப்பட்ட குழுவால் எப்படி தமிழ்விசைப்பலகைக்கு உரிய தீர்வு காண இயலும்? எனவேதான் தமிழ் 99 உளவியலுக்கு ஏற்றதாக இல்லை. இருக்கின்ற முறையில் வேண்டப்படும் மாற்றங்களைச் செய்தால் அது சிறப்பானதாக அமையும். அப்படியில்லாமல் முற்றிலும் புதிய முறையில் அமைத்துள்ளதால்தான் பயன்பாட்டுக் குழப்பம் ஏற்படுகிறது.